
Temeljem čl. 11. Statuta Zaklade za poticanje partnerstva i razvoja civilnog društva- Fondazione
per la promozione del partenariato e dello sviluppo della società civile (u daljnjem tekstu: Zaklada), Pravilnika o mjerilima i načinu dodjele financijskih potpora (KLASA:021-01/22-01/3, URBROJ:2138417/1-22-07 od dana 14.04.2022.), Kalendara objave natječaja Zaklade za 2026. godinu i Odluke o raspisivanju Natječaja „Mali projekti za bolje sutra“ (KLASA: 021-01/26-01/2, URBROJ: 2138417/1-26-10 od dana 28.08.2026.), Zaklada dana 01.09.2026. raspisuje:
NATJEČAJ ZA MALE PROJEKTE U LOKALNIM ZAJEDNICAMA ISTRE 

“Mali projekti za bolje sutra”
Zaklada Istra – Fondazione Istria poziva udruge, ustanove i mjesne odbore koji imaju sjedište registrirano u gradovima i općinama članovima Fonda gradova i općina za 2026. godinu, Grad Buje - Buie, Grad Labin, Grad Novigrad - Cittanova, Grad Pazin, Grad Poreč - Parenzo,  Grad Rovinj - Rovigno, Grad Vodnjan-Dignano, Općina Barban, Općina Lanišće, Općina Ližnjan - Lisignano, Općina Lupoglav, Općina Marčana, Općina Medulin, Općina Oprtalj - Portole, Općina Tar-Vabriga - Torre-Abrega, Općina Tinjan, Općina Vižinada – Visinada i Općina Vrsar – Orsera te provode aktivnosti usmjerene na razvoj lokalne zajednice da se prijave na Natječaj za financiranje malih projekata u zajednici „Mali projekti za bolje sutra“ (u daljnjem tekstu: Natječaj).
Mali projekt podrazumijeva skupinu aktivnosti pokrenutu od strane skupine građana u lokalnoj zajednici koji djeluju kroz udruge, ustanove ili mjesne odbore za dobrobit šire lokalne zajednice. Cilj malog projekta je doprinijeti rješavanju konkretnih problema u lokalnoj zajednici. Mali projekt se može provoditi u jednom od slijedećih prioritetnih područja:

1. Očuvanje, valorizacija i promocija istarskog identiteta, tradicije, kulture i običaja Istre
2. Poticanje razvoja filantropije u lokalnim zajednicama Istre
Svi prijavljeni projekti moraju se provoditi na području grada/općine članu „Fonda gradova i općina“ te smiju trajati maksimalno pet mjeseci u razdoblju 01.12.2026. do 30.04.2027. godine.
Ukupni fond iz kojeg se raspisuje Natječaj iznosi 48.000,00 €. Najmanji iznos kojeg prijavitelj može zatražiti iznosi 2.000,00 eura, a najveći iznos koji će se dodijeliti po jednoj prijavi iznosi 5.000,00 eura. Sufinanciranje od strane Zaklade može biti do 100% vrijednosti prijavljenog projekta. Maksimalan broj potpora koji će se dodijeliti organizacijama koje imaju sjedište u istoj jedinici lokalne samoupravi je tri.
Prijavitelj smije podnijeti samo jednu prijavu na ovaj natječaj no istovremeno može biti partner ili suradnik u drugoj prijavi na ovaj Natječaj.
U slučaju da je prijavitelj mjesni odbor ili ustanova obavezno je partnerstvo s udrugom.
Prijava se podnosi putem e-maila na e-mail adresu: natjecaji@civilnodrustvo-istra.hr,  a rok za dostavu razrađenog Malog projekta je 15.9.2026. do 20:00 sati.
Sve se šalje na propisanim obrascima koji su zajedno s ostalom natječajnom dokumentacijom dostupni na web stranici Zaklade www.civilnodrustvo-istra.hr u dijelu „Otvoreni natječaji - Mali projekti za bolje sutra - 2026.“
Postupak provjere ispunjavanja propisanih uvjeta natječaja, procjene prijava, donošenja Odluke o dodjeli financijskih sredstava, podnošenja prigovora, ugovaranja, postupanja s dokumentacijom, postupak praćenja provedbe projekta kao i indikativni kalendar provedbe Natječaja detaljno su opisani u Uputama za prijavu na Natječaj.
Sva pitanja vezana uz Natječaj mogu se postaviti isključivo elektroničkim putem, slanjem upita na adresu e-pošte: natjecaji@civilnodrustvo-istra.hr sukladno uputama Natječaja. 
KLASA: 900-02/26-01/1
URBROJ: 2138417/1-26-01
Pula, 01.09.2026. godine

